TEM/TMO/SYL 4.10.2017

Mika Kotala

**PERUSTELUMUISTIO TYÖ- JA ELINKEINOMINISTERIÖN ASETUKSESTA PRH:N MAKSULLISISTA SUORITTEISTA**

**1. Johdanto ja nykytila**

Patentti- ja rekisterihallituksen (PRH) perimisistä maksuista säädetään Patentti- ja rekisterihallituksen suoritteista perittävistä maksuista annetussa laissa (1032/1992), ja sen nojalla annetussa Työ- ja elinkeinoministeriön asetuksessa Patentti- ja rekisterihallituksen maksullista suoritteista (asetus 758/2016, muutosasetus 235/2017). Asetus annetaan määräajaksi ja nykyinen on voimassa 31.12.2017 saakka. Työ- ja elinkeinoministeriön on tarkoitus antaa uusi maksuasetus kaudelle 1.1.2018 – 31.12.2019. Asetusehdotus vastaa voimassaolevaa maksuasetusta. Ainoastaan asetuksen maksutaulukon 3 §:ään ehdotetaan kahden tarpeettoman maksun poistamista sekä teknistä muutosta PCT-sääntöjen kopiomaksuihin.

PRH:n suoritteet hinnoitellaan suoriteryhmäkohtaisesti kustannusvastaaviksi. Suoriteryhmällä tarkoitetaan kunkin Patentti- ja rekisterihallituksen ylläpitämän rekisterin julkisoikeudellisten suoritteiden muodostamaa kokonaisuutta (PRH:n suoritteista perittävistä maksuista annettu laki, 2 §:n 1 momentin 3 kohta). Suoriteryhmäkohtaisella kustannusvastaavuudella tarkoitetaan, että PRH:n suoriteryhmiin kuuluvista suoritteista (rekisteröimisestä, voimassapitämisestä sekä rekisterien käytöstä) perittävien maksujen kokonaismäärän tulisi vastata kyseisen suoriteryhmän ylläpitämisestä valtiolle aiheutuvien kokonaiskustannusten määrää. Toisin sanoen, kunkin PRH:n rekisterin aiheuttamat kustannukset katetaan rekisterinpidosta perittävillä asiakasmaksuilla. Käytännössä yksittäisten suoritteiden hinnoittelu perustuu pääasiassa suoritteen tuottamisesta aiheutuviin keskimääräisiin kustannuksiin.

*Patentti-,Eurooppapatentti-,lisäsuojatodistus- ja hyödyllisyysmalliasiat sekä integroidun piirin piirimalliasiat*

PRH käsittelee kansallista patenttia ja hyödyllisyysmallia koskevat asiat. Lisäksi PRH toimii patenttiyhteistyösopimuksen (*Patent Cooperation Treaty, PCT*) tarkoittamana kansallislainvälisenä uutuustutkimusviranomaisena. Järjestelmää hallinnoi Genevessä sijaitseva Maailman henkisen omaisuuden järjestö WIPO. Maksuasetuksessa on tarpeen säätää eräistä PCT – maksuista. Lisäksi Suomi on liittynyt Euroopan patenttisopimukseen (*European Patent Convention, EPC*). Eurooppa-patenttihakemuksen käsittelee ja myöntää Euroopan patenttivirasto (*European Patent Office, EPO*). Maksuasetuksessa on tarpeen säätää eräistä Eurooppa-patentteja koskevista maksuista. PRH käsittelee myös lisäsuojatodistusta ja integroidun piirin piirimallia koskevat asiat, joita koskevista maksuista säädetään maksuasetuksessa.

PRH:n patenttiasioissa hakemusten käsittelystä, ja rekisterien ylläpidosta aiheutuvat kustannukset katetaan käsittelymaksuilla ja vuosimaksuilla. Suomessa on voimassa 7800 PRH:n myöntämää ja 41000 Euroopan patenttiviraston myöntämää patenttia (2016). Kansallisia patenttihakemuksia tehdään vuosittain noin 1400 ja kansainvälisiä PCT-tutkimuspyyntöjä noin 500 kpl. Käsittelymaksuilla katetaan noin neljännes patenttiasioiden kokonaiskustannuksista ja vuosimaksuilla katetaan kolme neljännestä. Patentin hakemusmaksu on tällä hetkellä sähköisesti tehtynä 400 euroa, muutoin 500 euroa. Vuosimaksut on porrastettu niin, että ne nousevat suoja-ajan loppua kohden. Patenttioikeus on voimassa pääsääntöisesti enintään 20 vuotta, sen keskimääräinen voimassaoloaika on nykyisin noin 10,5 vuotta.

PRH:n patentti-, hyödyllisyysmalli-, tavaramerkki- ja malliasioihin käytettiin yhteensä 171,4 henkilötyövuotta vuonna 2016.

Patenttiasioiden tulot olivat 16 879 690 euroa vuonna 2016, kokonaiskustannukset 17 068 516 euroa ja kustannusvastaavuus 98,9 prosenttia.

Hyödyllisyysmallihakemusten käsittelystä ja rekisterin ylläpidosta aiheutuvat kustannukset katetaan käsittelymaksuilla. Hyödyllisyysmalliasioiden tulot olivat 230 584 euroa vuonna 2016 ja kokonaismenot 338 387 euroa. Vuonna 2016 hyödyllisyysmallien osalta toiminnon kustannusvastaavuus oli 68,1 (v. 2015 kustannusvastaavuus oli n. 101 %).

*Teollisoikeusasiamiesasiat*

PRH:n yhteydessä toimii teollisoikeusasiamieslautakunta, jonka toiminta rahoitetaan pääasiassa veroluonteisella, asiamiehiltä perittävällä vuosimaksulla, josta säädetään auktorisoiduista teollisoikeusasiamiehistä annetussa laissa (22/2014). Valtion talousarviossa PRH:lle osoitettiin vuosimaksutuloja 55 000 euroa. Teollisoikeusasiamieslautakunta järjestää asiamieskokeita, joista peritään maksuasetuksen mukaisia tutkintomaksuja. Sen lisäksi lautakunta perii eräitä rekisterinpitoon kuuluvia maksuja, joista säädetään maksuasetuksella. Teollisoikeusasiamieslautakunnan toiminnan tuotot olivat noin 16 407 euroa vuonna 2016 ja kokonaiskustannukset 69 916 euroa. Lautakunnan toiminnan kustannusvastaavuus oli 102 %, kun huomioidaan budjettirahoitus 55 000 euroa.

*Tavaramerkki- ja malliasiat*

PRH käsittelee kansallista tavaramerkkiä, yhteismerkkiä ja mallioikeutta koskevat asiat. Hakemusten käsittelystä ja rekisterin ylläpidosta aiheutuvia kustannuksia katetaan käsittely- ja uudistusmaksuilla. Kansallisia tavaramerkkejä on voimassa 104 000 kpl (2016). Kansallisia tavaramerkkihakemuksia tehdään vuosittain noin 3500 kpl ja kansallisia mallioikeushakemuksia noin 300 kpl. Tavaramerkkiasioiden tuotot olivat 4 145 925 euroa vuonna 2016, kokonaiskustannukset 3 421 611 euroa ja kustannusvastaavuus 121 %. Kustannusvastaavuutta selittää EUIPO:n maksamat PRH:n suorittamaan kehitystyöhön liittyvät korvaukset, jotka olivat poikkeuksellisen suuria vuonna 2016. Vastaavasti mallioikeusasioiden tuotot olivat 294 355 vuonna 2016, kokonaiskustannukset 348 718 euroa ja kustannusvastaavuus 84,4 %.

*Kaupparekisteriasiat*

PRH ylläpitää kaupparekisteriä ja käsittelee tilinpäätösasiat. Kaupparekisterissä on noin 606 000 yritystä ja yhteisöä, joista osakeyhtiöitä 272 000, yksityisiä elinkeinonharjoittajia 201 000, asunto-osakeyhtiöitä 88 000. Kaupparekisteri-ilmoituksia jätetään vuosittain noin 170 000 ja tilinpäätösilmoituksia noin 216 000. Lisäksi PRH käsittelee yrityskiinnitysasiat ja yritys- ja yhteisötunnusrekisteriä koskevat asiat. Ilmoitusten ja hakemusten käsittelystä ja rekisterin ylläpidosta aiheutuvia kustannuksia katetaan ilmoitusten käsittelymaksuilla. PRH:lle on kuulunut vuoden 2016 alusta myös tekijänoikeuksien yhteishallinnoinnin valvonta. Kaupparekisteriasioissa käytettiin vuonna 2016 yhteensä 98 ja yrityskiinnitysasioissa 3 henkilötyövuotta. Kaupparekisterin tuotot olivat 26 470 618 euroa vuonna 2016, kokonaiskustannukset 24 172 061 euroa ja kustannusvastaavuus 110 prosenttia. Yrityskiinnitysasioiden tuotot olivat 672 855 euroa, kokonaiskustannukset 548 284 euroa ja kustannusvastaavuus 110 %. Normaalia parempi kustannusvastaavuus johtui investointien väliaikaisesta laskemisesta.

*Säätiöasiat*

PRH käsittelee säätiörekisteriasiat sekä suorittaa säätiöiden valvontaa. Säätiörekisterissä käytettiin 11 henkilötyövuotta vuonna 2016. Säätiörekisterin menoista valtaosa katetaan veroluonteisella säätiön valvontamaksulla, josta säädetään säätiön valvontamaksusta annetussa laissa (1048/2012). Sen lisäksi säätiörekisterin pidosta peritään suoriteperusteisia käsittelymaksuja, joilla säätiörekisterin toiminta katetaan muilta osin. Säätiörekisterin kokonaiskustannukset olivat 1 318 606 euroa ja maksuasetuksen mukaiset tulot 534 033 euroa. Valtion talousarviossa 2016 PRH:lle osoitettiin säätiön valvontamaksutuloja 650 000 euroa. Budjettirahoituksen jälkeen kustannusvastaavuus oli 89,9 %.

*Yhdistysrekisteriasiat*

PRH pitää yhdistysrekisteriä ja käsittelee yhdistysten rekisteröintiä koskevat asiat. Yhdistysrekisterin suoritteet hinnoitellaan alle omakustannusarvoon yhteiskunnallisin perustein. Erotus katetaan valtion talousarviosta PRH:lle osoitettavalla määrärahalla. Vuoden 2017 määrärahasta on osoitettu 1 217 000 euroa kattamaan yhdistysasioiden alijäämää. Rekisteröityjä yhdistyksiä on 105 000 ja uskonnollisia yhdyskuntia 434. Yhdistysrekisteriin tehdään vuosittain noin 3000 ilmoitusta, joista perustamisilmoituksia noin 2400. Yhdistysrekisterin pitoon käytettiin vuonna 2016 yhteensä 11,6 henkilötyövuotta.

Yhdistysrekisterin maksutulot olivat 1 203 511 euroa vuonna 2016, kokonaiskustannukset 2 049 163 euroa ja kustannusvastaavuus 118 %, kun huomioidaan budjettirahoitus.

*Tilintarkastusasiat*

PRH:ssa toimii vuoden 2016 alusta lukien Tilintarkastusvalvonta, jossa toimii ratkaisutoiminnassaan itsenäinen tilintarkastuslautakunta. PRH:lle on osoitettu vuoden 2017 talousarviossa maksutulojen arvioitua kokonaismäärää vastaava määräraha, yhteensä 2 260 000 euroa. Tämä summa katetaan tilintarkastajilta perittävillä veroluonteisilla vuosimaksuilla, joista säädetään tilintarkastajan vuosimaksusta ja laadunvalvonnan maksuista annetussa laissa (1512/2015). Tilintarkastajatutkinnoista ja -rekisteristä aiheutuvat maksut katetaan TEM maksuasetuksen mukaisilla maksuilla. Tilintarkastajatutkintomaksukertymä oli vuonna 2016 noin 189 000 euroa ja kustannusvastaavuus oli 140 %. Kustannusvastaavuuden suuruutta selittää se, että tilintarkastusvalvonta ei ensimmäisenä toimintavuotenaan saavuttanut täyttää laajuuttaan. Lisäksi Kauppakamari korvasi siirtyneiden työntekijöiden pitämättömien lomien palkat PRH:lle (136t €).

**2. Asetusehdotuksen perustelut**

**1 §.** *Maksulliset julkisoikeudelliset suoritteet*. PRH:n maksulaissa tarkoitettuihin suoriteryhmiin kuuluvista suoritteista, kuten rekisteröimisestä, rekisteröintien voimassapitämisestä sekä rekisterien käytöstä perittävien maksujen suuruus määrätään suoriteryhmäkohtaisen kustannusvastaavuuden perusteella. Maksuasetuksen 1 § sisältää luettelon PRH:n suoriteryhmistä. Suoriteryhmiä ovat PRH:n kunkin rekisterin muodostamat kokonaisuudet. Rekistereistä säädetään niitä koskevissa erityislaeissa, kuten patenttilaissa (550/1967), kaupparekisterilaissa (129/1979) ja säätiölaissa (487/2015).

**2 §.** *Alle omakustannusarvon hinnoitellut julkisoikeudelliset suoritteet*. PRH:n maksulain 3 §:n 4 momentti sisältää säännökset niistä tilanteista, joissa julkisoikeudellisesta suoritteesta perittävä maksu voidaan tai se tulee määrätä alle omakustannusarvoon. Yhdistyksen rekisteröimistä koskevassa asiassa maksu on määrättävä omakustannusarvoa alempana, jos se on tarpeen yhdistymisvapauden turvaamiseksi. Lisäksi maksu voidaan määrätä alle omakustannusarvon teollisuuspoliittisista tai oikeudenhoitoon, uuden suoritteen käyttöönottoon tai rekisteritietojen ajan tasalla pitoon liittyvistä taikka kansainvälisistä sopimuksista tai käytännöstä johtuvista syistä taikka silloin, kun käsitellään säätiölaista (487/2015), yhdistyslaista (503/1989) tai uskonnonvapauslaista (453/2003) johtuvia asioita. Nykyisin ainoastaan yhdistysrekisterin ja uskonnollisten yhdyskuntien rekisterin suoritteet hinnoitellaan alle omakustannusarvoon ja erotus katetaan budjettivaroin. Tässä esityksessä ehdotetaan nykytilaa vastaavaa säännöstä, jossa nämä suoritteet hinnoiteltaisiin jatkossakin alle omakustannusarvon.

**3 §.** *Maksuttomat suoritteet***.** Lain 3 §:n 4 momentin mukaan teollisuuspoliittisista tai oikeudenhoitoon, uuden suoritteen käyttöönottoon tai rekisteritietojen ajan tasalla pitoon liittyvistä taikka kansainvälisistä sopimuksista tai käytännöstä johtuvista syistä taikka silloin, kun käsitellään säätiölaista (487/2015), yhdistyslaista (503/1989) tai uskonnonvapauslaista (453/2003) johtuvia asioita, maksu voidaan määrätä perittäväksi yleisesti suoritteen omakustannusarvoa alempana tai jättää se kokonaan perimättä. Lain 5 §:n mukaan Työ- ja elinkeinoministeriö päättää noudattaen mitä laissa PRH:n maksullisista suoritteista (305/2013) säädetään, mitkä Patentti- ja rekisterihallituksen ja tämän lain 1 §:ssä tarkoitetut muun viranomaisen suoritteet tai suoriteryhmät ovat maksullisia ja mistä suoritteesta tai suoriteryhmästä maksu määrätään omakustannusarvon, mistä suoriteryhmäkohtaisen kustannusvastaavuuden perusteella ja mistä liiketaloudellisin perustein. Asetuksen 3 § sisältää luettelon maksuttomista suoritteista.

**4 §.** *Liiketaloudelliset suoritteet*. Lain 4 §:n mukaan Patentti- ja rekisterihallituksen muiden kuin 3 §:ssä tarkoitettujen suoritteiden hinnoista päätetään liiketaloudellisin perustein. Valtion talousarviossa voidaan osoittaa määräraha liiketaloudellisin perustein hinnoiteltujen suoritteiden hintojen alentamiseksi. Tätä vastaavasti asetuksen 4 §:ssä säädetään niistä suoritteista, jotka Patentti- ja rekisterihallitus hinnoittelee liiketaloudellisin perustein. Tällaisia suoritteita olisivat selvitykset ja tutkimukset, koulutus- ja konsultointipalvelut, julkaisut, jäljenteet, rekisteri- ja tietokantapalvelut, Patentti- ja rekisterihallituksen hallinnassa olevien laitteiden ja tilojen käyttö sekä muut tilaukseen tai toimeksiantoon perustuvat palvelut ja suoritteet. Säännös vastaisi voimassaolevaa asetusta. PRH:n liiketaloudellisten suoritteiden kokonaiskertymä oli viime vuonna (2016) yhteensä 3 804 682 euroa, josta suurin osa (3 371 699 euroa) oli kaupparekisterin tietopalvelutuloja.

**5 §**. *Julkisoikeudellisten suoritteiden hinnoittelu*. Julkisoikeudellisten suoritteiden hinnoitteluperusteista säädetään laissa ja tässä asetuksessa. Yksittäisistä suoritteista perittävät maksut sisältyvät asetuksen liitteenä olevaan maksutaulukkoon. Asetuksen 5 § sisältää selvyyden vuoksi säännöksen siitä, että pykälissä 1 ja 2 tarkoitetut maksut sisältyvät tämän asetuksen liitteenä olevaan taulukkoon. Julkisoikeudellisten suoritteiden kokonaiskertymä oli viime vuonna (2016) yhteensä noin 46 644 869 euroa, josta patenttiasioiden osuus oli 16 879 690 euroa ja kaupparekisteriasioiden osuus 26 470 618 euroa.

**6 §**. Uusi asetus ja sen maksutaulukko tulisivat voimaan 1.1.2018, jolloin nykyisen maksuasetuksen voimassaolo päättyy. Uusi asetus olisi voimassa 31.12.2019 saakka.

**3. Asian valmistelu [tämä kohta täydennetään lausuntojen saamisen jälkeen]**

Patentti- ja rekisterihallitus teki työ- ja elinkeinoministeriölle esityksen maksuasetuksen muuttamisesta 25.9.2017. Esitys uudeksi maksuasetukseksi toimitettiin lausuntokierrokselle 3.10.2017. Lausuntoja pyydettiin [ ] tahoilta, ja lausuntoja saatiin [ ] taholta. [Mahdollisia kommentteja.]

Asetusehdotus käsitellään valtioneuvoston raha-asiainvaliokunnassa ennen sen antamista.

**4. Vaikutukset**

Esityksellä pidetään voimassa PRH:n suoritteista nykyisin perittävät maksut, joten esityksestä ei aiheudu muutoksia suhteessa nykytilaan.

Tämän esityksen liitteenä on laskelmat, joissa on esitetty arvioituun kysyntään ja vahvistettavaksi esitettyyn maksutaulukkoon perustuva kustannusvastaavuus vuosille 2018-2019.

Patentti- ja tavaramerkkiasioiden kustannusvastaavuus on tarkastelujaksolla n. 100 %, kun huomioidaan allijäämä ja siihen saatava budjettikompensaatio. Yhteisöpatenin arvioidaan laskelmissa tulevan voimaan 1.7.2018. Liitteenä I on ennustettu kustannusvastaavuuslaskelma kaudelle 2018-2019.

Kaupparekisterin kustannusvastaavuus nousee tarkastelujaksolla huomattavan korkeaksi, mutta sitä tulee heikentämään kaupparekisterin sähköisen asioinnin uudistaminen vuodesta 2019 alkaen.

Yhdistysrekisterin kustannusvastaavuus on kolmen vuoden tarkastelujaksolla noin -1,1 milj. euroa, joka on vain hivenen pienempi kuin siihen saatava määräraha 1,2 milj. euroa.

Säätiörekisterin kustannusvastaavuus on koko tarkastelujakson noin -0,8 milj. euroa, jota vastaan saadaan budjettikompensaatiota 650 000 euroa.

Yrityskiinnityksen kustannusvastaavuus on tarkastelujaksolla n. 120 %, mutta on kokonaisuutena vain vähän yli 100 000 euroa.

Kustannusvastaavuuden arviointia vaikeuttaa etenkin sähköisen kysynnän tuleva kehitys (matalampi hinta suhteessa manuaaliprosessiin) sekä nykyisen noususuhdanteeseen perustuvan kysynnän jatkuminen.

Määrärahoja ei huomioida kustannusvastaavuutta laskettaessa.

**5. Toimivalta (TEM)**

Patentti- ja rekisterihallituksen suoritteista perittävistä maksuista annetun lain (1032/1992) 5 §:n mukaan työ- ja elinkeinoministeriö päättää noudattaen mitä valtion maksuperustelaissa (150/92) säädetään, mitkä Patentti- ja rekisterihallituksen ja 1 §:ssä tarkoitetut muun viranomaisen suoritteet tai suoriteryhmät ovat maksullisia ja mistä suoritteesta tai suoriteryhmästä maksu määrätään omakustannusarvon, mistä suoriteryhmäkohtaisen kustannusvastaavuuden perusteella ja mistä liiketaloudellisin perustein. Työ- ja elinkeinoministeriö päättää myös lain 3 §:n 3 momentissa tarkoitetuista kiinteistä maksuista. Lisäksi ministeriö päättää, mistä suoritteesta tai suoriteryhmästä ja millä 3 §:n 4 momentissa sanotulla perusteella sekä miten maksun suuruus voidaan määrätä suoritteen omakustannusarvosta tai suoriteryhmäkohtaisesta kustannusvastaavuudesta poiketen.

Valtion maksuperustelain (150/1992) 8 §:n 2 momentin mukaan asianomainen ministeriö päättää, mitkä ministeriön ja hallinnonalan muiden viranomaisten suoritteet tai suoriteryhmät ovat maksullisia ja mistä suoritteesta tai suoriteryhmästä maksu määrätään omakustannusarvon perusteella sekä mitkä suoritteet hinnoitellaan liiketaloudellisin perustein. Pykälän 3 momentin mukaan ministeriö päättää 2 momentissa tarkoitetuissa tapauksissa myös lain 6 §:n 2 momentissa tarkoitetuista kiinteistä maksuista sekä mistä suoritteesta tai suoriteryhmästä, millä 6 §:n 3 tai 4 momentissa sanotulla perusteella ja miten maksun suuruus voidaan määrätä suoritteen omakustannusarvosta poiketen.

**6. Voimaantulo**

Asetuksen ja sen liitteenä olevan maksutaulukon ehdotetaan tulevan voimaan 1.1.2018. Asetuksen voimassaolo päättyy 31.12.2019.